Enn er sá 31. október . Alveg eins og í morgun þegar ég sat við dagbókarskrif . Og nú skrifa ég aftur í dagbókina til þess eins að halda tvennu til haga , tvennu sem gerði þennan dag öðruvísi en aðra daga í vikunni . Í fyrsta lagi fékk ég fyrsta ritdóm lífsins . Það var ágæt reynsla . Kolbrún Bergþórsdóttir , sem er ritdómari hjá Fréttablaðinu , birti ritdóm um bókina sem ég laumaðist til að skrifa . Bókin er sem sagt komin út og Kollbrúnu þótti ástæða til að skrifa um hana í dagblaðinu sínu og segja hvað henni þótti um verkið . Í öðru lagi varð ég mér til minnkunar vegna bókmenntamola dagsins hér á Kaktussíðunni þar sem ég sagðist bara muna eftir einni bók eftir Stephen King á íslensku . Hið rétta er að meira en tuttugu bækur hafa komið út eftir bandaríska höfundinn í íslenskri þýðingu . En ég hef sjálfur bara lesið eina bók á íslensku eftir Stephen King , Eymd , og henni mundi ég eftir í morgun þegar ég skrifaði . Þessi vanþekking , að muna bara eftir einni bók , þótti auðvitað hlægileg , eins og hún er , og einhver mun víst hafa bent á glappaskot mitt á facebook . Þetta er þó sem betur fer í fyrsta sinn sem ég hef orðið mér til opinberrar skammar með bókmenntamolum mínum . Ég hef fyrir löngu lofað sjálfum mér að birta einn mola á dag . Ég ætla að halda því áfram þrátt fyrir þetta feilspor . Ég tek áhættuna , kannski tekst mér aftur að vekja opinbera athygli , kannski á höfundi , bók eða bara bókmenntum , en með jákvæðari hætti en í dag .